SKRIFTLIG FORESPØRGSEL E-2754/99

af Christopher Heaton-Harris (PPE-DE) til Kommissionen

(18. januar 2000)

Om: Støtte til indsatsen for at bekæmpe stofmisbrug blandt unge

Det østlige Northamptonshire er et forholdsvist velstående landdistrikt i East Midlands, men det har et betydeligt problem med stofmisbrug blandt unge. Den britiske regering har valgt ikke at

indføje amtet i sit forslag til de områder, der skal tildeles midler fra strukturfondene, og de midler, som er tilgængelige via EU's handlingsprogram for forebyggelse af narkotikamisbrug, tildeles åbenbart til storstilede professionelle projekter med en EU-dimension.

Hvilken praktisk, økonomisk eller anden form for støtte kan Kommissionen yde til en gruppe af lokale indbyggere, der har sat sig for at bekæmpe dette alvorlige og stigende problem?

Svar afgivet på Kommissionens vegne af António Vitorino

(15. februar 2000)

Kommissionen erkender, at lokalsamfundene yder et vigtigt bidrag til bestræbelsen på at bekæmpe narkotikaproblemet. Måske ville den bedste idé for de lokale indbyggere i landdistriktet East Northhamptonshire med henblik på at modtage praktisk støtte til deres aktiviteter være at kontakte en landsdækkende organisation såsom ADFAM (National helpline for Families and Friends of Drug Users). Denne organisation kan formidle deres erfaringer til de lokale beboere og forsyne dem med kontaktoplysninger om lignende former for projekter andre steder i Europa.

ADFAM er medlem af et netværk af europæiske narkotikahjælpeorganisationer, der finansieres via Det Europæiske Fællesskabs program for forebyggelse af narkotikamisbrug. Dette program har modtaget størsteparten af Fællesskabets midler til forebyggelse af narkotikamisbrug for perioden 1996-2000. Gennem programmet har man finansieret etablering af og det praktiske arbejde i mange af disse europæiske netværk tillige med forebyggelsesprojekter med europæisk dimension. Mange netværk tilbyder nyttig rådgivning og støtte til aktiviteter på lokalt plan. De formidler også oplysninger om de erfaringer, der er gjort med forbilledlig praksis inden for forebyggelse af narkotikamisbrug. For øjeblikket er Kommissionen ved at undersøge mulighederne for at forlænge Fællesskabets program for forebyggelse af narkotikamisbrug med to år.

På internettet findes der også oplysninger om evaluerede projekter vedrørende nedbringelse af efterspørgslen efter narkotika på netstedet for Det Europæiske Overvågningscenter for Narkotika og Narkotikamisbrug (http: //www.emcdda.org/). Det er et værdifuldt middel til at drage lære af de erfaringer, der er gjort ved tilsvarende projekter andetsteds i Fællesskabet.

Nyskabende projekter, hvori lokalsamfundet er kraftigt inddraget, finansieres også via Fællesskabets beskæftigelsesinitiativ (f.eks. Integra og Youthstart). Beskæftigelsesinitiativet har til formål at bistå unge med særlige vanskeligheder med at finde og fastholde et passende job. Selv om beskæftigelsesinitiativet ikke specielt tager sigte på narkotikabekæmpelse, har de finansierede projekter ofte en kraftig forebyggende virkning. De fleste beskæftigelsesprojekter afsluttes i løbet af år 2000. Dette forebyggende og nyskabende tiltag vil dog blive videreført i form af det nye fællesskabsinitiativ EQUAL for tidsrummet 2000-2006. Projektinformation kan rekvireres på netstedet for beskæftigelsesinitiativet: www.europs.be.